Sun International sluit talle persele tydelikDie Sun City-oord. (Argieffoto: Sun International) Al Sun International se restaurante en casino’s word tydelik te midde van die derde vlaag Covid-19-infeksies gesluit. Die groep sê die besluit is in ooreenstemming met die gewysigde vlak 4-regulasies wat pres. Cyril Ramaphosa Sondagaand aangekondig het in ŉ poging om die nuwe golf te stuit. Die minister van basiese onderwys, Angie Motshekga, het Maandag boonop aangekondig dat skole nou vroeër sal sluit – alle klasse moet teen Woensdag gestaak word – en weer op 19 Julie sal heropen. Sommige van Sun International se hotelle en oorde word ook tydelik gesluit. Dit sluit in Sun City en Wild Coast Sun. Die Table Bay-hotel in Kaapstad asook die Boardwalk-hotel in Port Elizabeth bly egter oop. “Die nuwe regulasies bepaal dat ons casino’s en restaurante sluit, maar gegewe die nuwe beperkings op ontspanningsreise na en van Gauteng, drank en die aandklokreël, gaan ons hotelle en oorde sukkel om bedryf te word. Ons het dus besluit om hulle ook tydelik te sluit,” sê Graham Wood, hoofbedryfsbestuurder van gasvryheid by Sun International. Wood sê die groep het begrip vir die regering se kommer oor die risiko van oordrag en die behoefte om ŉ verdere styging in infeksies te stuit. “Die regulasies gaan ŉ egter ŉ verdere negatiewe uitwerking op ons toerismebedryf, die duisende mense wat in diens geneem word en die omliggende plaaslike gemeenskappe hê,” sê Wood. Hy sê hulle hoop steeds dat sou die ergste van die jongste koronavirusinfeksies oor 14 dae bedaar, hulle hul hotelle en casino’s weer veilig kan heropen. Bestaande hotelbesprekings vir aankoms tot en met 15 Julie vanjaar kan verander word na ŉ alternatiewe datum vir verblyf teen 30 November vanjaar, of kan kosteloos gekanselleer word. Die groep sê ook alle deposito’s sal terugbetaal word in die geval van kansellasie. Besprekings by die Sun Vacation-klub kan tot ŉ latere datum uitgestel word, of die tyd kan later gebruik word.